**Ministru kabineta noteikumu projekta “Grozījumi Ministru kabineta 2015.gada 14.jūlija noteikumos Nr.395 “Kārtība, kādā energoietilpīgi apstrādes rūpniecības uzņēmumi iegūst tiesības uz samazinātu līdzdalību obligātā iepirkuma komponentes maksājumam”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Grozījumi Ministru kabineta 2015. gada 14. jūlija noteikumos Nr.395 “Kārtība, kādā energoietilpīgi apstrādes rūpniecības uzņēmumi iegūst tiesības uz samazinātu līdzdalību obligātā iepirkuma komponentes maksājumam”” (turpmāk - noteikumu projekts) sagatavots, lai novērstu valsts atbalsta lietas SA.42854 (2015/N) – Atbalsts energointensīvajiem komersantiem saskaņošanas ar Eiropas Komisiju (turpmāk – EK) ietvaros konstatētās neatbilstības EK Pamatnostādnēs par valsts atbalstu vides aizsardzībai un enerģētikai 2014.-2020. gadam (ES OV C/200, 28.06.2014) (turpmāk - Pamatnostādnes) ietvertajiem kritērijiem un prasībām.Ar noteikumu projektu tiek izpildīts Ministru kabineta 2016.gada 5.janvāra sēdes protokollēmuma (Nr.1, 28§) 13.punkts, kas paredz normatīvo aktu grozījumu izstrādi saziņas efektīvai nodrošināšanai starp iestādi un privātpersonu, izmantojot e-adresi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz Ministru kabineta 2015.gada 14.jūlija sēdes protokola Nr.34 35.§ 4.punktu, tika sagatavots un uzsākts paziņojuma process ar Eiropas Komisiju valsts atbalsta lietas SA.42854 (2015/N) – Atbalsts energointensīvajiem komersantiem ietvaros. Iepriekšējo paziņojuma procesa etapu rezultātā tika izstrādāti un pieņemti Ministru kabineta 2016.gada 1.marta noteikumi Nr.134 “Grozījumi Ministru kabineta 2015.gada 14.jūlija noteikumos Nr.395 “Kārtība, kādā energoietilpīgi apstrādes rūpniecības uzņēmumi iegūst tiesības uz samazinātu līdzdalību obligātā iepirkuma komponentes maksājumam””. Ar šiem noteikumiem atbilstoši Eiropas Komisijas norādījumiem tika likvidēta mākslīgi radītā priekšrocība atsevišķiem komersantiem, samazinot slieksni par kvalificējošo elektroenerģijas apjomu (no 10 līdz 0,5 gigavatstundām (GWh)), kas iepriekšējā gadā patērēts saimnieciskajai darbībai, tādā veidā novēršot Eiropas Komisijas identificētos konkurences kropļošanas riskus starp vienas nozares uzņēmumiem, kuru gada patēriņš ir 10 GWh un mazāk. 0,5 GWh patēriņa slieksnis izvēlēts tāpēc, ka pie šāda patēriņa normatīvie akti paredz komersantiem nepieciešamību nodrošināt atbilstību standartam LVS EN ISO 50001:2012 “Energopārvaldības sistēmas. Prasības un lietošanas norādījumi (ISO 50001:2011)”. Tuvojoties paziņojuma procesa noslēgumam, Eiropas Komisija 2017.gada martā vēstulēs norādījusi, ka, lai nodrošinātu sagatavotā regulējuma atbilstību Pamatnostādnēm, nepieciešams regulējumā paredzēt, ka 1) aprēķinot atbalsta apmēru jāņem vērā tā patērētās enerģijas daļa, kas patērēta noteikumu 1.pielikumā minētajās nozarēs un 2) komersants iegūst tiesības kvalificēties tiesību iegūšanai uz obligātā iepirkuma komponentes (turpmāk – OIK) samazinājumu, ja tā vidējā elektroenerģijas izmaksu intensitāte iepriekšējos trijos kalendāra gados ir 20% vai augstāka (nevis arī gadījumos, ja šis rādītājs sasniegts vienā iepriekšējā gadā). Lai novērstu konstatētās neatbilstības, noteikumu projekts paredz:1) precizēt noteikumu 6.punktu, 8.1. apakšpunktu un 34.punktu ar precizējumu par to, ka elektroenerģijai jābūt patērētai saimnieciskā darbībā atbalstāmā nozarē, 2) precizēt noteikumu 5.1.apakšpunktā kritēriju, kas ļauj komersantiem pieteikties uz obligātā iepirkuma komponentes samazinājumu, pamatojoties uz pēdējo 3 gadu rādītājiem. Attiecīgi tiek veikti labojumi 3.pielikumā “Komersanta atbilstības kritēriji”, to izsakot jaunā redakcijā un paredzot, ka elektroenerģijas izmaksu īpatsvaru pievienotajā bruto vērtībā aprēķina, izmantojot datus par pēdējiem 3 gadiem. Rēķinot komersanta elektroenerģijas izmaksas, elektroenerģijas patēriņa dati jāizmanto tikai par noteikumu 1.pielikumā minētajās nozarēs attiecīgajā gadā faktiski patērēto elektroenerģiju, tos reizinot ar vidējo elektroenerģijas cenu par iepriekšējā kalendāra gada pirmo un otro pusgadu, par kuru aprēķina veikšanas brīdī publicēti pēdējie Eiropas Savienības Statistikas biroja “Eurostat” dati.3) Noteikumu 6.punkts paredz, OIK samazinājumu aprēķina par elektroenerģijas apjomu, kas patērēts iepriekšējā gadā. Tā kā noteikumi paredz, ka pieteikties obligātā iepirkuma komponentes samazinājumam izdevumu kompensēšanai publiskajam tirgotājam var par izmaksām, kas komersantam rodas laikposmā no 2015. gada 1. jūlija līdz 2020. gada 31. decembrim, bet ir ieildzis atbalsta shēmas saskaņošanas process, kā rezultātā noteikumi nav stājušies spēkā – noslēguma jautājumos iekļauts 35.punkts, ar noteikumu projektu paredzot, ka komersants, kas pretendē uz tiesību saņemšanu obligātā iepirkuma komponentes samazinājumam par izmaksām, kas komersantam ir radušās no 2015. gada 1. jūlija līdz 2020. gada 31. decembrim, iesniegumu obligātā iepirkuma komponentes samazinājumam Ekonomikas ministrijā var iesniegt līdz 2017.gada 31.oktobrim.4) Svītrot prasību iesniegt operatīvo finanšu pārskatu – konstatēts, ka šī dokumentācija nesatur aprēķina veikšanai un lēmuma pieņemšanai nepieciešamu informāciju.5) Svītrot nosacījums par to, ka Ekonomikas ministrija pieņemto lēmumu izsniedz komersantam divos eksemplāros, lai atvieglotu saziņu ar komersantiem, izmantojot e-adresi.6) Saistībā ar prasību vērtēt uzņēmumu darbību iepriekšējos trīs gados, svītrot nosacījums par datu iesniegšanu sākot tikai ar 2015.gadu. |
| 3. | Projekta izstrādē iesaistītās institūcijas | Nav attiecināms |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Energoietilpīgi apstrādes rūpniecības uzņēmumi, ar vidējo gada elektroenerģijas patēriņu vismaz 0,5 GWh apjomā, kas darbojas kādā no atbalstāmajām nozarēm (koksnes, koka un korķa izstrādājumu ražošana, izņemot mēbeles; salmu un pīto izstrādājumu ražošana; farmaceitisko pamatvielu un farmaceitisko preparātu ražošana; gumijas un plastmasas izstrādājumu ražošana; nemetālisko minerālu izstrādājumu ražošana; metālu ražošana) un vienlaicīgi atbilst visiem noteikumu projektā izvirzītajiem kritērijiem.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts neatstāj ietekmi uz komersantiem noteikto administratīvo slogu. Noteikumu projekts precizē to komersantu loku, kuri kvalificējas atbalstam, tādējādi neradot ietekmi uz tautsaimniecību un administratīvo slogu.  |
| 3. | Administratīvo izmaksu monetārs novērtējums | Administratīvo izmaksu novērtējums mērķgrupai, kuru veido juridiskas personas, netiek veikts, jo ar noteikumu projektu nav paredzētas izmaiņas attiecībā uz ikgadējām izmaksām dokumentu sagatavošanai. Savukārt, veicot administratīvo izmaksu novērtējumu valsts pārvaldes institūcijām, var norādīt, ka ar noteikumu projektu tiek palielināts vērtēšanā vērā ņemamais periods (uz trim gadiem visos gadījumos izņemot saistībā ar jaunizveidotiem komersantiem), kas nozīmē nebūtiski lielāku datu apstrādi, tādejādi neradot papildus izmaksas. |
| 4. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav attiecināms |
| 2. | Citas starptautiskās saistības | Nav attiecināms |
| 3. | Cita informācija | Ministru kabineta noteikumu projekts ievēro Pamatnostādnēs izklāstītos nosacījumus, atbilstoši kuriem atbalstu enerģētikas un vides jomā var uzskatīt par saderīgu ar iekšējo tirgu saskaņā ar Līguma par Eiropas Savienības darbību 107.panta 3.punkta c) apakšpunktam. Atbilstoši Pamatnostādņu 18.punkta j) apakšpunktam atbalsts, ko sniedz, samazinot līdzdalību elektroenerģijas no atjaunojamiem energoresursiem finansēšanā, var būt saderīgs ar iekšējo tirgu atbilstoši Līguma par Eiropas Savienības darbību 107.panta 3.punkta c) apakšpunktam.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta apstiprināšanas gadījumā netiek radītas jaunas valsts institūcijas. Papildus saņemtos dokumentus paredzēts vērtēt esošo cilvēkresursu ietvaros. |
| 3. | Cita informācija | Nav |

*Anotācijas III, IV, VI sadaļa – projekts šīs jomas neskar.*

Ministru prezidenta biedrs,
Ekonomikas ministrs A.Ašeradens

Vīza:

valsts sekretārs J.Stinka

25.05.2017. 11:20

1046

R. Meijers, 67013176

Roberts.Meijers@em.gov.lv

I. Draudiņa, 67013142

Inguna.Draudina@em.gov.lv